Foto: 24.kg Qirg‘iziston bosh vaziri Sapar Isoqov YeOII va MDH davlatlari rahbarlari Kengashining navbatdagi yig‘ilishlarida ishtirok etish uchun Sochiga keldi. Sochi shahri xalqaro aeroportida uni Rossiya Federatsiyasining Krasnodar o‘lkasi gubernatori Veniamin Kondratev kutib olgan. Sapar Isoqov Qirg‘iziston prezidenti Almazbek Atamboyevning o‘rniga Yevroosiyo Oliy iqtisodiy kengashi va MDH davlatlari rahbarlari Kengashining yig‘ilishlarida ishtirok etadi. Uchrashuvlarda MDH va Yevroosiyo iqtisodiy ittifoqi mamlakatlari o‘rtasidagi hamkorlikning dolzarb masalalari muhokama qilinadi. Avvalroq Atamboyev MDH davlatlari rahbarlari yig‘ilishida ishtirok etishdan bosh tortgani xabar berilgandi.